**Bod č. Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

31.marca 2017

**Informácia**

**o plnení Stratégie rozvoja turizmu v Bratislavskom kraji do roku 2020 za rok 2016**

Materiál predkladá: Materiál obsahuje:

RNDr.Martin Zaťovič 1. Návrh uznesenia

podpredseda BSK 2. Dôvodová správa

3. Informácia o plnení Stratégie

rozvoja turizmu v Bratislavskom

kraji do roku 2020 za rok 2016

4. Stanoviská komisií

Zodpovedný:

Mgr.art.Zuzana Šajgalíková

riaditeľka Odboru cestovného ruchu a kultúry

Spracovateľ:

Ing.Agáta Mikulová

vedúca oddelenia cestovného ruchu

Bratislava

marec 2017

Návrh uznesenia

**UZNESENIE č. ........... / 2017**

zo dňa  31. 03. 2017

Zastupiteľstvo Bratislavského samosprávneho kraja po prerokovaní materiálu

**berie na vedomie**

Informáciu o plnení Stratégie rozvoja turizmu v Bratislavskom kraji do roku 2020 za rok 2016

**D ô v o d o v á s p r á v a**

Zastupiteľstvo Bratislavského samosprávneho kraja na svojom zasadnutí dňa 11.12.2015 uznesením č.100/2015 schválilo Stratégiu rozvoja turizmu do roku 2020 a uložilo riaditeľovi BSK predložiť Zastupiteľstvu Bratislavského samosprávneho kraja hodnotiacu správu za predchádzajúci rok o plnení úloh vyplývajúcich zo Stratégie rozvoja turizmu v Bratislavskom kraji do roku 2020 každoročne do 4 mesiacov po skončení kalendárneho roka.

Predložená informácia je odpočtom plnenia Akčného plánu Stratégie rozvoja turizmu do roku 2020 za rok 2016.

**I n f o r m á c i a**

**o plnení Stratégie rozvoja turizmu v Bratislavskom kraji do roku 2020 za rok 2016**

Zastupiteľstvo Bratislavského samosprávneho kraja **uznesením č.100/2015** schválilo na svojom zasadnutí 11.12.2015 **Stratégiu rozvoja turizmu v Bratislavskom kraji do roku 2020**. Oddelenie cestovného ruchu v priebehu roka 2016 napĺňalo opatrenia Akčného plánu Stratégie na obdobie 2016 -2020 v zmysle časového harmonogramu v štyroch prioritných oblastiach nasledovne:

**1.ROZVOJ ÚZEMIA A INFRAŠTRUKTÚRY**

**Opatrenia 1,2,3**

Predpokladom rozvoj územia a infraštruktúry je spracovanie územnoplánovacích podkladov, návrhov na majetkoprávne vysporiadanie a projektových plánov na tranzitné prepojenia Bratislavy z EUROvelo 6 a 13 na cyklotrasy v regióne.

Najvýznamnejším pripravovaným projektom BSK na prepojenie Bratislavy a regiónu je projekt **„Vinohradnícka cyklotrasa“,** na ktorý bola v roku 2016 vypracovaná dokumentácia pre územné rozhodnutie. V roku 2017 sa pripravuje obstarávanie projektových prác a dokumentácie vyššieho stupňa a bude zahájené majetkoprávne vysporiadanie.

**Tranzitné prepojenie Záhoria na Malé Karpaty** podporí nová cyklodopravná trasa Malacky –Rohožník, na ktorú v r.2016 vyhlásil BSK verejnú súťaž na zhotoviteľa projektovej dokumentácie s predpokladom následnej požiadavky o nenávratný finančný príspevok na jej stavbu v rámci IROP. Významným projektom na podporu tranzitného prepojenia cyklotrás Záhoria na Malé Karpaty je **pilotný projekt turistického vlaku „Záhoráčik“** **s väčšou prepravnou kapacitou pre bicykle** - obnovenie vlakovej dopravy vo víkendovej prevádzke na úseku Zohor – Plavecké Podhradie, na jeho príprave sa podieľal odbor cestovného ruchu a kultúry v spolupráci s odborom dopravy BSK a Železničnou spoločnosťou Slovensko, a.s. Cieľom projektu je zvýšiť návštevnosť subregiónov Záhorie a Malé Karpaty cykloturistami, turistami a návštevníkmi bratislavského regiónu. Zároveň sa Záhorie stáva dostupnejším pre individuálnych turistov a návštevníkov a prezentujú sa atraktivity daného subregiónu. Tento projekt má ambíciu sa rozšíriť o ďalšie inovatívne služby v danej oblasti.

**Prepojenie Podunajska s EUROVELO 6** podporí projekt „Sacravelo“. Na území Bratislavského kraja je hlavná trasa Sacravelo vedená po existujúcich cyklotrasách Eurovelo 6 a 13, ktoré sa ďalej napájajú na sieť existujúcich alebo novobudovaných cyklotrás v regióne, trasovaných po východnom cyklistickom obchvate kraja. BSK plánuje spolu vyznačiť 60 km cyklotrás, z ktorých je cca 4 km novovybudovaných. Ide najmä o**úsek cyklotrás v k.ú. Bratislava – Vrakuňa, Ivanka pri Dunaji a Vajnory** známy pod názvom **JURAVA II.** Na túto časť disponuje BSK projektovou dokumentáciou a právoplatným stavebným povolením. Projekt SACRAVELO bol predložený v rámci Programu spolupráce INTERREG VA Slovensko – Maďarsko a po jeho schválení prebehne investícia v roku 2018.

Zlepšenie infraštruktúry pre turistické využitie MD s ťažiskom na vytvorenie zodpovedajúcich nástupných stanovíšť na území BSK umožní realizácia cezhraničného projektu s cieľom nájdenia spoločných riešení pre produktové a marketingové prepojenie jedinečného územia vnútornej delty Dunaja (územia medzi Malým a Mošonským Dunajom) za účelom rozvoja medzinárodne atraktívneho ekoturizmu. **Projekt Malý a Mošonský Dunaj** bol predložený v rámci Programu spolupráce INTERREG VA Slovensko – Maďarsko a po jeho schválení bude realizovaný. Cieľom projektu je vytvoriť novú atraktívnu destináciu „Vnútrozemská delta Dunaja“ na základe partnerstva s podnikateľmi a samosprávami v Maďarsku, ktoré by vytvorili v daných regiónoch nové inovatívne produkty v službách cestovného ruchu pozdĺž Malého a Mošonského Dunaja.

**2.ĽUDSKÝ KAPITÁL, MIESTNA EKONOMIKA A MANAŽMENT DESTINÁCIE**

**Opatrenia 6,7,8,9,10,13**

**Prvá regionálna konferencia „Cestovný ruch pre všetkých“,** ktorej ústrednou témou boli ciele a nástroje schválenej Stratégie rozvoja turizmu v Bratislavskom kraji sa uskutočnila pri príležitosti Svetového dňa cestovného ruchu 27.9.2017 v Senci. Predstavila zástupcom Oblastných organizácií cestovného ruchu, starostom miest BSK, podnikateľom v cestovnom ruchu vízie, stratégie  a najmä modely spolupráce, ako aj skúsenosti zahraničných hostí - z Amsterdam Marketing a  z Centrály cestovného ruchu – Jižní Morava. Prvá regionálna konferencia mala silný ohlas medzi odborníkmi cestovného ruchu, a preto sa odbor cestovného ruchu a kultúry rozhodol zaradiť regionálnu konferenciu ako pravidelnú ročnú odbornú platformu pre stretanie sa a diskutovanie odborníkov v CR na rôzne témy inšpirované témami, ktoré pravidelne vyhlasuje Svetová organizácia cestovného ruchu na deň 27/09 – Svetový deň CR.

**Manuál destinačného minima** bol vytvorený pre potreby samosprávy. Predstavuje základné požiadavky kladené na samosprávu z pohľadu rozvoja turizmu a budovania značky destinácie. Desatoro destinačného minima objasňuje čo je riadený a plánovateľný rozvoj turizmu na úrovni samosprávy – vedome a plánovane rozvíjanie územia ako destinácie, na rozvoj turizmu je potrebné sa pozerať ako na nástroj sociálno-ekonomického rastu, je dôležité nepodceňovať upravenosť a čistotu verejného priestoru, miestne špecifiká rozvíjajú jedinečnosti podporujúce imidž a značku destinácie, budovanie značky destinácie je dlhodobý proces, je potrebné rozvíjať a budovať také produkty, ktoré zvyšujú uveriteľnosť značky destinácie, je dôležité uprednostňovať spoluprácu so všetkými aktérmi pred individuálnym postupom, marketing destinácie sa dá realizovať v koordinácii s kľúčovými aktérmi, do budovania identity a atraktívnosti destinácie je nutné zapájať aj obyvateľov, finančné výnosy z turizmu je dôležité investovať spätne do rozvoja turizmu v destinácii.

Na základe **definovaných kompetencií a úloh oddelenia cestovného ruchu BSK a krajskej organizácie CR** boli zosúladené ročné plány práce aktivít, ktoré boli premietnuté do rozpočtov OCR a KOCR. Zo strany KOCR je aktuálna komunikačná a marketingová podpora projektom a podujatiam, na ktorých sa BSK zúčastňuje v pozícii spoluorganizátora. Ťažiskovými produktami sú produkty kultúrneho turizmu, vínneho turizmu, cykloturizmu, vodáckeho turizmu a ekoturizmu a podujatia podporujúce historické a kultúrne dedičstvo.

Plánované **Zriadenie centra odborného vzdelávania a prípravy (COVP) pre študijné odbory cestovného ruchu** na jednej zo stredných odborných škôl v pôsobnosti BSK a **zavedenie duálneho vzdelávania v odboroch CR na škole so zriadeným COVP** sa nerealizovalo, nakoľko v zmysle platnej legislatívy je predpokladom vzniku centra odborného vzdelávania a prípravy pre cestovný ruch vyhlásenie výzvy príslušnej stavovskej organizácie pre možnosť strednej odbornej školy, strediska praktického vyučovania, školského hospodárstva alebo strediska odbornej praxe pôsobiť ako centrum odborného vzdelávania a prípravy.Výzva stavovskej organizácie nebola v hodnotenom období zverejnená.

**Vytvorenie samostatnej Bratislavskej regionálnej dotačnej schémy na podporu turizmu** so zameraním na dobudovanie komplexného produktu a atraktivít v ucelenom území sa uskutočnilo v roku 2015 v zmysle VZN č.6/2012. Dotačná schéma podporila v roku 2016 celkom 13 projektov v celkovej sume 70.000,- Eur a podporila žiadateľov z radov malých a stredných podnikateľov, obcí, združení a fyzických osôb podnikajúcich v CR. Podporené projekty boli z oblasti pešej a cykloturistiky, vidieckeho turizmu a agroturizmu a historického a kultúrneho dedičstva. Na spracovaní **udržateľného konceptu predaja prostredníctvom regionálnej destinačnej karty** **Bratislava Card City&Region** sa podieľalo Oddelenie cestovného ruchu BSK s organizáciou Bratislava Tourist Board a mestskou organizáciou BID v spolupráci s viac ako sto partnerskými subjektami - múzeami, galériami, gastro prevádzkami, kaviarňami, vinárňami, zariadeniami voľného času, požičovňami áut a bicyklov, obchodnými centrami – poskytovateľmi zliav pre návštevníkov, ktorí budú disponovať uvedenou kartou. Cieľom tohto konceptu je prilákať individuálnych návštevníkov do regiónu a ponúknuť im najzaujímavejšie produkty a služby cestovného ruchu v destinácii bratislavský región.

**3.PODPORA TVORBY A UDRŽATEĽNOSTI PRODUKTU**

**Opatrenia 14,15,16,18,19,20,21**

**Podpora spoločného etablovania pilotných projektov ako produktov kultúrneho turizmu,**  ako nástroja budovania značky multikultúrneho regiónu bola realizovaná v roku 2016 účasťou BSK ako spoluorganizátora kultúrnych podujatí ako **Viva Musica! Festival a Viva Musica!Festival Grand Prix a Biela Noc 2016,** ktoré sa konali aj mimo hlavného mesta s cieľom zviditeľnenia netradičných, nepoznaných ale významných lokalít kraja a tak umožnili uspokojenie kultúrnych potrieb obyvateľov i návštevníkov kraja. Areál hradu Devín bol zapojený do kultúrnej prezentácie Európskeho Výboru Regiónov 2016.

Zároveň budovanie kultúrneho turizmu má dopad na miestnu ekonomiku, čo sa ukázalo aj pri realizovaní kľúčových podujatí Viva Musica! 2016 a Biela noc 2016, kedy sa investície spätne vracajú do destinácie formou zvýšeného počtu návštevníkov a prenocovaní, a tým finančné prostriedky spotrebované v destinácii, budovaním imidžu destinácie doma aj v zahraničí, výchovou mladšej generácie a študentov k umeniu a pod.

Na podporu podujatí a produktov ovplyvňujúcich tvorbu značky jednotlivých destinácií bol vytvorený **Kalendár podujatí 2016** pre územie celého kraja, ktorý poskytol informácie o najatraktívnejších podujatiach v hlavnom meste a subregiónoch.

**Spracovanie konceptu a podpora malokarpatskej vínnej cesty ako dostupného moderného celoročného produktu** so silnou propagáciou na domácom trhu a vybraných zahraničných trhoch sa realizovalo unikátnym projektom Otvorené viechy, ktorý spája vinárov v subregióne Malé Karpaty ucelenej ponuky služieb pre návštevníka. Pilotný projekt otvorených viech umožnil zosieťovať ucelenú ponuku služieb pre návštevníka.Bol uvedený do života v letnej sezóne 2016, podporne k projektu pôsobila kyvadlová doprava z centra Bratislavy na Malokarpatskú vínnou cestu, harmonogram prístupnosti prevádzok v brožúre „Otvorené viechy“ vydala Oblastná organizácia CR Malé Karpaty.

**Riešenia (dočasného preklenutia) chýbajúcich prepojení funkčných úsekov cyklotrás dotvorením „lokálnych okruhov“ koncentráciou menších atraktivít, zážitkov a potrebnej infraštruktúry**, v spolupráci s obcami sa uskutočnilo vybudovaním **cykloodpočívadiel vo Svätom Jure pri Pustom kostolíku**  (na trase JURAVA I) a v **Modre v lokalite na Kalvárii** (na plánovanej Vinohradníckej cyklotrase). Novou atraktivitou pre širokú verejnosť, športovcov a rodiny s deťmi je aj **Bike park - pumptracková dráha** v lokalite Modra Piesok, vhodný a bezpečný priestor, ktorý bude lákať návštevníkov aj organizáciou športových podujatí. V roku 2016 bol rozpracovaný pilotný projekt **Turistický vlak s väčšou prepravnou kapacitou** na trati **Záhorská Ves - Zohor –Plavecké Podhradie** na zlepšenie dostupnosti cyklotrás v Malých Karpatoch zo záhorskej strany. Na projekte sa podieľalo oddelenie CR v spolupráci s odborom dopravy a Železničnou spoločnosťou Slovensko a.s. V roku 2016 realizoval Slovenský cykloklub pre BSK **údržbu cykloturistických trás na úseku 163,1km**, vymenené boli poškodené tabule, osadené nové cyklosmerovníky a značenia aj na medzinárodnej strase EUROVELO 13.

„**Návrh koncepcie rozvoja kongresového a incentívneho cestovného ruchu v destinácii bratislavský región“** zhodnotil možnosti Bratislavského kraja v oblasti MICE, poskytol prehľad ubytovacích zariadení s konferenčnými možnosťami v regiónoch mimo územia hlavného mesta Bratislavy. Zároveň táto koncepcia vysvetľuje poziciovanie sa Bratislavského kraja v oblasti Meeting industry z pohľadu konkurencie porovnateľných európskych destinácii.

Okrem navrhovanej koncepčnej, infraštrukturálnej a produktovej podpory tematickým cestám ako marketingovému nástroju prepájajúcemu jednotlivé destinácie, susediace a cezhraničné regióny, napr. Cesta hliny, Via Pállfy, Jantárová cesta, Cyrilo-Metodská kultúrna cesta, Limes Romanus, sakrálne cesty, cesty po industriálnych pamiatkach a pod.

venuje OCR priebežne pozornosť aj možnostiam podpory zvláštnym tématickym cestám ako sú **Vojenské bunkre na ceste Železnej opony** na území Bratislavského kraja napr.podporou sprístupnenia –umožnením lepšej dopravnej dostupnosti (aj prostredníctvom poskytnutej dotácie z Bratislavskej dotačnej schémy na turizmus 2016).

**Projekt na podporu miestnych lokálnych producentov za účelom podpory lokálnej ekonomiky, zachovania tradícii v regióne a podpory CR v regióne .** Oddelenie CR sa aktívne zapájalo pri príprave konceptu projektu v rámci cezhraničnej spolupráce s odborom Stratégie, územného rozvoja a riadenia projektov. Bol vytvorený koncept pre sieťovanie partnerov v rámci Bratislavského kraja pre vhodné vytypovanie cezhraničného partnera v Maďarsku alebo Rakúsku.

**4.BUDOVANIE ZNAČKY A MARKETINGOVÁ PODPORA**

**Opatrenia 22, 23,24,25,26,27**

Oddelenie cestovného ruchu je aktívne zapojené **v iniciatívach zapojených do implementácie Dunajskej stratégie za účelom získavania zdrojov EÚ** na konkrétne projekty a posilňovania značky bratislavského kraja ako dunajského regiónu aj prostredníctvom projektu  **Malý a Mošonský Dunaj,** ktorý bol predložený v rámci Programu spolupráce INTERREG VA Slovensko – Maďarsko. Po jeho schválení v r.2017 prebehne realizácia. BSK je zapojené aj do projektu **DANUrB** – Danube Urban Brand financovaného z programu medzinárodnej spolupráce *Interreg Danube Transnational Program 2014 – 2020*. Projekt je zameraný na vytvorenie regionálnej siete vybudovanej prostredníctvom cestovného ruchu a vzdelávania. Cieľom projektu je posilniť „Dunajskú“ kultúrnu identitu a solidaritu, vytvorenie spoločnej značky podpora nadnárodných kultúrnych väzieb medzi sídlami pozdĺž Dunaja, preskúmanie nevyužitého alebo skrytého potenciálu pre lepšiu ekonomickú a kultúrnu návratnosť.

**Koncept prepojenia produktu a jeho propagácie medzi hlavným mestom a regiónom** v oblasti kongresového a incentívneho turizmu je načrtnutý v spracovanom **„Návrhu koncepcie rozvoja kongresového a incentívneho cestovného ruchu v destinácii bratislavský región“**, produkty výletného charakteru v širšom okolí Bratislavy majú všetky predpoklady na rozvoj nadväzne na rozpracované projekty Bratislava Card City&Region, Turistický vlak „Záhoráčik“ (plánovaný termín spustenia projektov 04/2017).

K **nastavenie procesu tvorby značky jednotlivých destinácií na území kraja** na základe definovania kľúčových osobitostí a identifikácie odlíšiteľných znakov pristúpila aj nová oblastná organizácia CR Malé Karpaty vytvorením loga, ktoré vychádza z dizajn manuálu Krajskej organizácie cestovného ruchu Bratislava Región Turizmus a stala sa tak prvým základným kameňom pri tvorbe jednotnej značky destinácie bratislavský región. Platformu pre lepšiu spoluprácu vytvára Oblastná organizácia cestovného ruchu Záhorie vďaka intenzívnejšej komunikácie s oddelením cestovného ruchu. Tým sa vytvoril priestor na budovanie spoločných produktov, služieb a podujatí CR v danom regióne.

**Koncept propagácie bratislavského regiónu v cezhraničnom území Centrope**  využíva recipročnú spoluprácu s príslušnými  partnerskými samosprávami/ organizáciami v zahraničí. Podarilo sa nadviazať a vytvoriť spoluprácu s rakúskym prihraničným regiónom Burgenland. V lete 2016 sa na pracovnom stretnutí prerokovali dôležité oblasti možnej spolupráce oboch regiónov – Bratislavský a Burgenlandský – vzájomná propagácia regiónov prostredníctvom tlačovín, zdieľanie informácii prostredníctvom Turistických informačných centier a tvorba spoločných produktov ako napr. tématická cesta po stopách šľachtických rodov.

**„Návrh na zavedenie systematického mechanizmu zberu dát a štatistického zisťovania pre potreby strategického plánovania v oblasti turizmu“** analyzuje dostupné zdroje údajov (ŠÚ SR), definuje rozsah a štruktúru potrebných údajov pre úspešné riadenie rozvoja destinácie a marketinových procesov. S týmto cieľom obstaralo oddelenie CR v roku 2016 **„Prieskum zisťovania kvality služieb cestovného ruchu“** a zahájilo **„Monitorovanie návštevníkov prostredníctvom webovej aplikácie Pygmalios Analytics“.** Výsledkom prieskumu kvality služieb je obsiahla správa, ktorá poukazuje na negatívne a aj pozitívne trendy v oblasti kvality poskytovaných služieb v reštauračných a hotelových zariadeniach v bratislavskom kraji.

**Spracovanie východiskového konceptu marketingového mixu** v jednotlivých destináciách kraja v spolupráci s OOCR je vytvorenie spoločného manuálu pre všetky OOCR v bratislavskom kraji, ktorého cieľom je budovanie spoločnej značky bratislavského regiónu, ktorý rešpektuje kultúrno-historické odlišnosti jednotlivých subregiónov.

Oddelenie cestovného ruchu hodnotí realizáciu Akčného plánu Stratégie rozvoja turizmu v bratislavskom kraji do roku 2020 za prospešnú pre rozvoj aktivít, ktoré presahujú rámec stanovených Akčným plánom a ktoré mapujú reálny a aktuálny stav produktov a služieb v bratislavskom kraji.

**AKČNÝ PLÁN NA OBDOBIE 2016-2020**

Opatrenie číslo 1

Termín: A: 31.12.2016

B: 2017-2020

1. Spracovanie ÚPP, návrhov na majetkové vysporiadanie a projektových plánov na tranzitné prepojenia Bratislavy z EUROvelo 6 a 13 na cyklotrasy v regióne
2. Prípravné práce a realizácia cyklotrás v zmysle spracovanej dokumentácie podľa bodu A.

A: Splnené

**---------------------------------------------------------------------------------------------------------------------------**

Opatrenie číslo 2

Termín: 2016-2019

Spracovanie územnoplánovacích podkladov, návrhov na majetkové vysporiadanie a projektových plánov na:

A: tranzitné prepojenia Záhoria z EuroVelo 13 na Malé Karpaty

B: prepojenie Podunajska s EuroVelo 6

A: Splnené

**---------------------------------------------------------------------------------------------------------------------------**

Opatrenie číslo 3

Termín:2016-2019

Realizácia cezhraničného projektu s cieľom nájdenia spoločných riešení pre produktové a marketingové prepojenie jedinečného územia vnútornej delty Dunaja (územia medzi Malým a Mošonským Dunajom) za účelom rozvoja medzinárodne atraktívneho ekoturizmu. Zlepšenie infraštruktúry pre turistické využitie MD s ťažiskom na vytvorenie zodpovedajúcich nástupných stanovíšť na území BSK.

Splnené

**---------------------------------------------------------------------------------------------------------------------------**

Opatrenie číslo 4

Termín: 30.6.2017

Zmapovanie nevyužívaných vodných plôch vhodných na rekreáciu a spracovanie návrhu potrebných intervencií v orgánoch verejnej správy potrebných na dosiahnutie stavu legálnej možnosti využívania vodných plôch s vyhodnoteným potenciálom rozvoja daného územia.

Priebežne plnené

**---------------------------------------------------------------------------------------------------------------------------**

Opatrenie číslo 5

Termín: 2017-2020

Projektové riešenie vytvorenia ekologicky zameraných turistických okruhov v povodí riek Morava a Dunaj s dôrazom na využívanie udržateľnej dopravy.

**---------------------------------------------------------------------------------------------------------------------------**

Opatrenie číslo 6

Termín: 31.1.2016

Regionálna kick-off konferencia prezentujúca ciele a nástroje schválenej Stratégie rozvoja turizmu v Bratislavskom kraji do roku 2020.

Splnené

**---------------------------------------------------------------------------------------------------------------------------**

Opatrenie číslo 7

Termín: 31.1.2016

Spracovanie manuálu “destinačného minima” - základných požiadaviek kladených na samosprávu z pohľadu rozvoja turizmu a budovania značky.

Splnené

**------------------------------------------------------------------------------------------------------------------------**

Opatrenie číslo 8

Termín: 31.10.2016

1. Definovanie kompetencií a rozdelenie úloh medzi oddelením CR ÚBSK a krajskou organizáciou CR.
2. Formulovanie ťažiskových produktov v jednotlivých destináciách aj so zohľadnením cieľov MAS.
3. Zosúladenie marketingových cieľov a ročných plánov aktivít medzi KOCR a jednotlivými OOCR.

Splnené

**------------------------------------------------------------------------------------------------------------------------**

Opatrenie číslo 9

Termín: A : 31.12.2016

B: 1.9.2017

1. Zriadenie centra odborného vzdelávania a prípravy (COVP) pre študijné odbory cestovného ruchu na jednej zo stredných odborných škôl v pôsobnosti BSK.
2. Zavedenie duálneho vzdelávania v odboroch CR na škole so zriadeným COVP.

Nesplnené

V zmysle platnej legislatívy je predpokladom vzniku centra odborného vzdelávania a prípravy pre cestovný ruch vyhlásenie výzvy príslušnej stavovskej organizácie pre možnosť strednej odbornej školy, strediska praktického vyučovania, školského hospodárstva alebo strediska odbornej praxe pôsobiť ako centrum odborného vzdelávania a prípravy.

*Výzva stavovskej organizácie nebola v hodnotenom období zverejnená.*

**---------------------------------------------------------------------------------------------------------------------------**

Opatrenie číslo 10

Termín: 31.12.2015

Vytvorenie samostatnej Bratislavskej regionálnej dotačnej schémy na podporu turizmu so zameraním na dobudovanie komplexného produktu a atraktivít v ucelenom území. Oprávnenými žiadateľmi by mali byť najmä malí a strední podnikatelia, fyzické osoby podnikajúce v CR, ale aj združenia a obce.

Splnené

**--------------------------------------------------------------------------------------------------------------------------**

Opatrenie číslo 11

Termín: 31.3.2017

Technické a vizuálne spracovanie návrhu jednotného systému navigácie v destináciách, nadväzujúceho na dopravne značenie kultúrnych a turistických cieľov (hnedé tabule).

Splnené

**-------------------------------------------------------------------------------------------------------------------------**

Opatrenie číslo 12

Termín: 31.12.2017

Budovanie odborných kapacít pracujúcich v oblasti cestovného ruchu a následne vypracovanie systému vzdelávania týchto odborníkov s cieľom zabezpečiť ich profesijný rozvoj, ako aj pripraviť špeciálny vzdelávací program v oblasti celoživotného vzdelávania pre odborníkov pôsobiacich v oblasti cestovného ruchu, ktorý môže byť v budúcnosti akreditovaný ministerstvom školstva, vedy, výskumu a športu SR.

Priebežne plnené

**------------------------------------------------------------------------------------------------------------------------**

Opatrenie číslo 13

Termín: 30.6.2016

Spracovanie udržateľného konceptu predaja prostredníctvom regionálnej destinačnej karty.

Splnené

**----------------------------------------------------------------------------------------------------------------------**

Opatrenie číslo 14

Termín: A: jún až august 2016

B: október 2016

Podpora spoločného etablovania pilotných projektov ako produktov kultúrneho turizmu s analýzou dopadov na miestnu ekonomiku a ako nástroja budovania značky multikultúrneho regiónu.

A: Viva Musica! Festival

B: Biela noc Bratislava

C: Areál hradu Devín ako unikátny priestor pre kultúrne podujatia

Splnené

**------------------------------------------------------------------------------------------------------------------------**

Opatrenie číslo 15

Termín: A: 30.4.2016

Termín B : priebežne

1. Spracovanie konceptu a
2. Podpora malokarpatskej vínnej cesty ako dostupného moderného celoročného produktu so silnou propagáciou na domácom a vybraných zahraničných trhoch.

Splnené

**------------------------------------------------------------------------------------------------------------------------**

Opatrenie číslo 16

Termín: 31.12.2016

Návrh riešenia (dočasného preklenutia) chýbajúcich prepojení funkčných úsekov cyklotrás dotvorením „lokálnych okruhov“ koncentráciou menších atraktivít, zážitkov a potrebnej infraštruktúry v spolupráci s obcami a aktivistami.

Splnené

**-------------------------------------------------------------------------------------------------------------------------**

Opatrenie číslo 17

Termín: 30.6.2017

Spracovanie odborného materiálu o regionálnych špecialitách v jednotlivých destináciách kraja z pohľadu ich historického príbehu použiteľného v marketingu a možného uplatnenia v súčasnej gastronómii, vrátane spracovania receptúr, ktoré budú poskytnuté prevádzkovateľom gastronomických zariadení.

Priebežne plnený

**-------------------------------------------------------------------------------------------------------------------------**

Opatrenie číslo 18

Termín: 30.9.2016

Spracovanie konceptu podpory predaja pre produkty segmentu MICE v mimobratislavských destináciách s cieľom posilnenia značky regiónu ako destinácie kongresového a incentívneho turizmu.

Splnené

**--------------------------------------------------------------------------------------------------------------------------**

Opatrenie číslo 19

Termín: priebežne

Vytvárať koncepčnú, infraštrukturálnu a produktovú podporu tematickým cestám ako marketingovému nástroju prepájajúcemu jednotlivé destinácie, susediace a cezhraničné regióny, napr. Cesta hliny, Via Pállfy, Jantárová cesta, Cyrilo-Metodská kultúrna cesta, Limes Romanus, sakrálne cesty, cesty po industriálnych pamiatkach a pod.

Priebežne plnený

**--------------------------------------------------------------------------------------------------------------------------**

Opatrenie číslo 20

Termín: A: 31.12.2016

Podpora miestnych lokálnych producentov za účelom podpory lokálnej ekonomiky, zachovania tradícii v regióne a podpory CR v regióne.

Splnené

**--------------------------------------------------------------------------------------------------------------------------**

Opatrenie číslo 21

Termín: 31.6.2016

Spracovanie spoločného kalendára podujatí pre územie celého regiónu s prihliadnutím na podporu kľúčových produktov ovplyvňujúcich tvorbu značky jednotlivých destinácií.

Splnené

**-------------------------------------------------------------------------------------------------------------------------**

Opatrenie číslo 22

Termín: priebežne

Aktívne vstupovanie do kooperácie s partnermi v iniciatívach zapojených do implementácie Dunajskej stratégie za účelom získavania zdrojov EÚ na konkrétne projekty a posilňovania značky bratislavského kraja ako dunajského regiónu.

Priebežne plnený

**---------------------------------------------------------------------------------------------------------------------------**

Opatrenie číslo 23

Termín: 31.12.2016

Spracovanie konceptu prepojenia produktu a jeho propagácie medzi hlavným mestom a okolitým regiónom v tematických oblastiach.

1. moderné mesto na Dunaji s ťažiskom na zlepšenie využívania vodnej cesty na produkty výletného charakteru v širšom okolí Bratislavy
2. kongresového a incentívneho turizmu

Splnené

**--------------------------------------------------------------------------------------------------------------------------**

Opatrenie číslo 24

Termín: 30.6.2016

Nastavenie procesu tvorby značky jednotlivých destinácií na území kraja v úzkej kooperácii s OOCR a miestnymi aktérmi pôsobiacimi na trhu pre potreby marketingových stratégií OOCR a KOCR.

Splnené

**--------------------------------------------------------------------------------------------------------------------------**

Opatrenie číslo 25

Termín: 30.9.2016

Spracovanie konceptu propagácie bratislavského regiónu v cezhraničnom území Centrope s využitím recipročnej spolupráce s príslušnými  partnerskými samosprávami/ organizáciami v zahraničí.

Priebežne plnený

**--------------------------------------------------------------------------------------------------------------------------**

Opatrenie číslo 26

Termín: 31.3.2016

Spracovanie návrhu na zavedenie systematického mechanizmu zberu dát a štatistického zisťovania pre potreby strategického rozhodovania v oblasti turizmu.

Splnené

**-------------------------------------------------------------------------------------------------------------------------**

Opatrenie číslo 27

Termín: 30.6.2016

Spracovanie východiskového konceptu marketingového mixu v jednotlivých destináciách kraja v spolupráci s OOCR.

Splnené

**------------------------------------------------------------------------------------------------------------------------**